Liggaam by Simonstad dalk dié van vermiste vissermanArgieffoto (Foto: NSRI) Die polisie doen ŉ geregtelike doodsondersoek ná die liggaam van ŉ 40-jarige man Vrydag in die omgewing van die Romans Rock-vuurtoring naby Simonstad-hawe gevind is. Dit is vermoedelik die liggaam van ŉ visserman wat op 20 Februarie in Strand verdwyn het. Die polisie se forensiese patologiediens (FPS) staan die familie by om hom formeel uit te ken. Die Nasionale Seereddingsinstituut (NSRI) is Vrydagmiddag omstreeks 16:30 ontbied ná berigte ontvang is oor ŉ liggaam wat in die see dryf. ŉ Branderplankryer het op die liggaam afgekom en alarm gemaak. “Die polisiediens en die polisie se duikeenheid is ook ontbied saam met die NSRI se reddingsvaartuig, die Donna Nicholas,” het die NSRI Maandag in ŉ verklaring gesê. “Die liggaam van ŉ volwasse man is gevind en aan die FPS oorgegee.”